Komisjoni otsus,

19. juuli 2001,

millega kehtestatakse ühenduse ökomärgise käsinõudepesuvahenditele andmise ökokriteeriumid

(teatavaks tehtud numbri K(2001) 1989 all)

(EMPs kohaldatav tekst)

(2001/607/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, [1] eriti selle artikleid 3, 4 ja 6,

ning arvestades järgmist:

(1) Määruse (EÜ) nr 1980/2000 artiklis 3 on sätestatud, et ökomärgise võib anda tootele, mille omadused võimaldavad sellel märkimisväärselt mõjutada kõige tähtsamate keskkonnaaspektide parandamist.

(2) Määruse (EÜ) nr 1980/2000 artiklis 4 on sätestatud, et ökomärgise andmise eritingimused kehtestatakse tooterühmade kaupa.

(3) Käesolevas otsuses sätestatud meetmed on välja töötatud ja vastu võetud vastavalt määruse (EÜ) nr 1980/2000 artiklis 6 sätestatud ökomärgise kriteeriumide kehtestamise menetlusele.

(4) Käesolevas otsuses sätestatud meetmed on kooskõlas määruse (EÜ) nr 1980/2000 artikli 17 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Tooterühm "käsinõudepesuvahendid" (edaspidi "tooterühm") hõlmab:

kõiki detergente, mida kasutatakse nõude, savinõude, nugade-kahvlite, pottide, pannide ja muude köögitarvete käsitsipesul.

Artikkel 2

Tooterühma vastavust keskkonnanõuetele ning tema kasutuskõlblikkust hinnatakse viitega lisas sätestatud kriteeriumidele.

Artikkel 3

Tooterühma määratlus ja kriteeriumid kehtivad kolm aastat alates käesoleva otsuse jõustumisest. Kui enne selle aja lõppu ei ole ökokriteeriume läbi vaadatud ja neid läbivaadatud kujul vastu võetud, pikendatakse nende kehtivust ühe aasta võrra.

Artikkel 4

Haldusotstarbeks omistatakse tooterühmale kood "019".

Artikkel 5

Käesolev otsus on adresseeritud liikmesriikidele.

Brüssel, 19. juuli 2001

Komisjoni nimel

komisjoni liige

Margot Wallström

[1] EÜT L 237, 21.9.2000, lk 1.

--------------------------------------------------

LISA

RAAMSÄTTED

Ökomärgise saamiseks peab käsinõudepesuvahend (edaspidi "toode") kuuluma tooterühma, nagu see on määratletud artiklis 1, ning vastama käesolevas lisas sätestatud kriteeriumidele, mida peavad kinnitama kriteeriumide puhul ja tehnilises liites osutatud katsed. Vajaduse korral võidakse kasutada muid katsemeetodeid, kui taotlust läbivaatav pädev asutus või pädevad asutused (edaspidi "pädev asutus"), aktsepteerib neid võrdselt eespool osutatud meetodiga. Kui katseid mainitud ei ole või neid mainitakse seoses kontrolli või järelevalvega, peaksid pädevad asutused vajaduse korral lähtuma taotluse esitaja avaldustest ja tema poolt esitatud dokumentidest ja/või sõltumatutest kontrollidest. Kui on viidatud sellele, et vaja on konkreetseid dokumente ja/või avaldusi, peab need esitama taotleja ja/või tootja(d) ja/või tarnija(d). Kui viidatakse koostisainetele, hõlmab see aineid ja valmistisi.

Pädevatele asutustele soovitatakse taotluste läbivaatamisel ja käesolevas lisas sätestatud kriteeriumide täitmise kontrollimisel võtta arvesse tunnustatud keskkonnajuhtimis- ja auditeerimissüsteemi (EMASi) või ISO 14001 järgimist (

Märkus:

selliste juhtimisskeemide rakendamine ei ole nõue.

)

Käesolevate kriteeriumide eesmärk on eelkõige aidata kaasa:

- mürgiste või muude saasteainete veekeskkonda juhtimise vähendamisele,

- ohtlike ainete kasutamisega seoses inimeste tervisele või keskkonnale avalduvate ohtude vähendamisele või tõkestamisele,

- pakendijäätmete hulga vähendamisele,

- sellise teabe levimisele, mis aitab tarbijal kasutada toodet tõhusalt ja vähima keskkonnamõjuga.

Kriteeriumid on kehtestatud nii, et ökomärgis antakse eelistatavalt väikese keskkonnamõjuga käsinõudepesuvahenditele.

ÖKOKRITEERIUMID

1. Mürgisus veeorganismidele

Iga koostisaine (i) kriitiline lahjendusruumala (mürgisus) (KLRmürg) arvutatakse välja järgmise valemi abil:

+++++ TIFF +++++

kus kaal (i) on koostisaine kaal nõudepesuvee ühe liitri kohta soovitatavas doosis, KT on koormustegur ning PTK on koostisaine pikaajalise mürgise toimega kontsentratsioon.

KT ja PTK puhul tuleb anda 1. liite punktis A esitatud detergentide koostisainete andmebaasi loendis (DID loendis) olev väärtus. Kui koostisainet DID loendis ei ole, peab taotleja andma hinnangulise väärtuse, toimides 1. liite punktis B kirjeldatud viisil. Kõikide koostisainete KLRmürg väärtuste summa on toote KLRmürg.

Soovitatava doosi KLRmürg väljendatuna nõudepesuvee ühe liitri kohta ei tohi ületada 170 liitrit.

Toote täpne keemiline valem tuleb esitada pädevale asutusele, samuti KLRmürg arvutused, millest peab nähtuma, et toode vastab sellele kriteeriumile.

2. Pindaktiivsete ainete biolagunevus

a) Kergesti biolagunev (aeroobsetes tingimustes)

Iga tootes kasutatav pindaktiivne aine peab olema kergesti biolagunev.

Toote täpne keemiline valem tuleb esitada pädevale asutusele. DID loendis (1. liite punktis A) on konkreetse pindaktiivse aine kohta märgitud, kas ta on aeroobsetes tingimustes biolagunev või mitte (st ainet, mille kohta on tema biolagunevust aeroobsetes tingimustes kirjeldavasse veergu tehtud plussmärk, ei tohi kasutada). Nende pindaktiivsete ainete kohta, mida DID loendis ei ole, tuleb esitada asjakohane teave teiste kirjandus- või muude allikate või katsete põhjal, millest nähtub, et need ained on aeroobsetes tingimustes biolagunevad. Kerget biolagunevust katsetatakse nõukogu 27. juuni 1967. aasta direktiivis 67/548/EMÜ (ohtlike ainete klassifitseerimist, pakendamist ja märgistamist käsitlevate õigus- ja haldusnormide ühtlustamise kohta) [1] ja selle muudatustes osutatud meetoditel, eriti aga selle lisas V.C4 osutatud meetoditel või nendega samaväärsetel OECD meetoditel 301 A–F või nendega samaväärsetel ISO meetoditel. Kümne päeva akna põhimõtet ei kohaldata. Katse läbimise künniseks on direktiivi 67/548/EMÜ lisas V.C4-A ja C.4-B osutatud katsete (ja nendega samaväärsete OECD katsete 301 A ja E ning ISO katsete) puhul 70 % ning katsete C4-C, D, E ja F (ning nendega samaväärsete OECD katsete 301 B, F, D ja ISO katsete) puhul 60 %.

b) Biolagunevus anaeroobsetes tingimustes

Iga tootes kasutatav pindaktiivne aine peab olema anaeroobsetes tingimustes biolagunev.

Esitada tuleb toote täpne keemiline valem. DID loendis (1. liite punktis A) on konkreetse pindaktiivse aine kohta märgitud, kas ta on anaeroobsetes tingimustes biolagunev või mitte (st ainet, mille kohta on tema biolagunevust anaeroobsetes tingimustes kirjeldavasse veergu tehtud plussmärk, ei tohi kasutada). Nende pindaktiivsete ainete kohta, mida DID loendis ei ole, tuleb esitada asjakohane teave teiste kirjandus- või muude allikate või katsete põhjal, millest nähtub, et need ained on anaeroobsetes tingimustes biolagunevad. Aine biolagunevust anaeroobsetes tingimustes tuleb testida ISO 11734, ECETOC nr 28 (juuni 1988), põhjal või muul samaväärsel meetodil, kusjuures aine biolagunevuse määr anaeroobsetes tingimustes peab olema 60 %.

3. Ohtlikud või mürgised ained või valmistised

a) Järgmisi koostisaineid ei tohi ei valemi osana ega ühegi valemis sisalduva valmistisena tootes olla:

- alküülfenooletoksülaadid (APEO-d)

- kvaternaarsed ammooniumühendid

- trikloorsüsi

- EDTA (etüleendiamiintetraatsetaat)

- NTA (nitrilotriatsetaat)

- polüglükoollahustid: polüetüleenglükoolid

- muskuse nitro- ja polütsüklilised ühendid nagu näiteks:

muskusksüleen: 5-tert-butüül-2,4,6-trinitro-m-ksüleen

muskusambrett: 4-tert-butüül-3-metoksü-2,6-dinitrotolueen

muskusmoskeen: 1,1,3,3,5-pentametüül-4,6-dinitroindaan

muskustibeteen: 1-tert-butüül-3,4,5-trimetüül-2,6-dinitrobenseen

muskusketoon: 4'-tert-butüül-2', 6'-dimetüül-3', 5'-dinitroatsetofenoon

HHCB (1,3,4,6,7,8-heksahüdro-4,6,6,7,8,8-heksametüültsüklopenta(g)-2-bensopüraan)

AHTN (6-atsetüül-1,1,2,4,4,7-heksametüültetraliin).

b) Tootes ei tohi olla ühtki koostisainet, mille kohta kehtib üks järgmistest riskilausetest:

R40 ("Osaliselt tõestatud kantserogeenne mõju"),

R45 ("Võib põhjustada vähki"),

R46 ("Võib põhjustada pärilikke geneetilisi kahjustusi"),

R49 ("Võib põhjustada sissehingamisel vähki"),

R68 ("Võimalik pöördumatu toime"),

R50 ja R53 ("Väga mürgine veeorganismidele" ja "Võib pikaks ajaks reostada veekeskkonna"),

R51 ja R53 ("Mürgine veeorganismidele" ja "Võib pikaks ajaks reostada veekeskkonna"),

R59 ("Ohtlik osoonikihile"),

R60 ("Võib kahjustada sigivust"),

R61 ("Võib kahjustada loodet"),

R62 ("Võimalik sigivuse kahjustamise oht"),

R63 ("Võimalik loote kahjustamise oht"),

R64 ("Võib kahjustada imikuid"),

või nende mis tahes kombinatsioon vastavalt direktiivile 67/548/EMÜ ja selle muudatustele või Euroopa Parlamendi ja nõukogu 31. mai 1999. aasta direktiivile 1999/45/EÜ ohtlike preparaatide klassifitseerimist, pakendamist ja märgistamist käsitlevate liikmesriikide õigus- ja haldusnormide ühtlustamise kohta [2] ja selle muudatustele.

Iga valemis sisalduva valmistise iga koostisosa, mida on valmistises üle 0,1 massiprotsendi valmistise kaalust, peab samuti vastama eespool kirjeldatud nõudele.

Toote säilivuse tagamiseks kasutatavad biotsiidid (mis tohivad tootes sisalduda kooskõlas edaspidi kirjeldatud biotsiidikriteeriumiga), mille kohta kehtivad riskilaused R50 ja R53 ning R51 ja R53, on sellegipoolest lubatud, kuid üksnes juhul, kui nad ei ole potentsiaalselt bioakumuleeruvad. Sellega seoses loetakse biotsiid potentsiaalselt bioakumuleeruvaks, kui tema log Pow (oktanooli-vee jaotustegur) ≥ 3,0 (välja arvatud juhul, kui tema katseliselt määratud bioakumulatsiooni tegur ≤ 100).

Pädevale asutusele tuleb esitada toote täpne keemiline valem, nagu ka kõikide koostisainete ohutuskaardid, millest peab nähtuma ainete kuuluvus ohuklassidesse, ning avaldus selle kohta, et ühtki eespool osutatud ainet tootes ei ole.

Samamoodi peab iga valemis sisalduva valmistise tarnija esitama avalduse selle kohta, et tema valmistis vastab eespool kirjeldatud nõuetele.

4. Lõhnaained

a) Tootes ei tohi olla lõhnaaineid, mis sisaldavad muskuse nitro- või polütsüklilisi ühendeid (nagu on osutatud eespool määratletud kriteeriumis).

b) Kui tootes on üks või mitu järgmist lõhnaainet, peab see kajastuma pakendil koos vastavate ainete nimedega:

Üldnimi | CASi nr | Üldnimi | CASi nr |

Amüültsinnamaal | 122-40-7 | Amüültsinnamüülalkohol | 101-85-9 |

Bensüülalkohol | 100-51-6 | Bensüülsalitsülaat | 118-58-1 |

Tsinnamüülalkohol | 104-54-1 | Tsinnamaal | 104-55-2 |

Tsitraal | 5392-40-5 | Kumariin | 91-64-5 |

Eugenool | 97-53-0 | Geraniool | 106-24-1 |

Hüdroksütsitronellaal | 107-75-5 | Hüdroksümetüül pentüültsüklohekseenkarboksaldehüüd | 31906-04-4 |

Isoeugenool | 97-54-1 | | |

c) Kõik tootele lõhnana lisatud koostisained peavad olema toodetud ja/või käideldud Rahvusvahelise Lõhnaainete Assotsiatsiooni eeskirja kohaselt.

Pädevale asutusele tuleb esitada avaldus selle kohta, et käesoleva kriteeriumi iga osa on täidetud.

5. Värvained

Kõik tootes sisalduvad värvained peavad olema nõukogu 27. juuli 1976. aasta direktiivi 76/768/EMÜ (kosmeetikatooteid käsitlevate liikmesriikide õigus- ja haldusnormide ühtlustamise kohta) [3] ja selle muudatuste ning samuti Euroopa Parlamendi ja nõukogu 30. juuni 1994. aasta direktiivi 94/36/EMÜ (toiduainetes kasutatavate värvainete kohta) [4] ja selle muudatuste järgi lubatud.

Pädevale asutusele tuleb esitada avaldus selle kohta, et käesolev kriteerium on täidetud, nagu ka täielik loetelu kõikidest tootes sisalduvatest värvainetest.

6. Biotsiidid

a) Tootes tohib olla üksnes toote säilitamiseks vajalikke biotsiide ainult selleks vajalikus koguses. See ei käi pindaktiivsete ainete kohta, millel võivad olla biotsiidide omadused.

Esitada tuleb toote täpne keemiline valem, nagu ka kõikide lisatud säilitusainete materjaliohutuse teabelehed ning teave toote säilitamiseks vajaliku biotsiidi koguse kohta. Samuti tuleb esitada avaldus selle kohta, et käesolev kriteerium on täidetud.

b) Keelatud on pakendil või muul moel avaldada või vihjata, et tootel on mikroobivastane toime.

Pädevale asutusele tuleb esitada igale tüüppakendile kantav tekst ja selle kujundus ja/või iga tüüppakendi näidis, nagu ka avaldus selle kohta, et käesolev kriteerium on täidetud.

7. Ülitundlikkust põhjustavad ained

Toote kohta ei tohi vastavalt direktiivile 1999/45/EÜ (ohtlike preparaatide klassifitseerimist, pakendamist ja märgistamist käsitlevate liikmesriikide õigus- ja haldusnormide ühtlustamise kohta) seoses ohtlike valmististe klassifitseerimise, pakendamise ja märgistamisega kehtida riskilause R42 ("Võib sissehingamisel põhjustada ülitundlikkust") ja/või R43 ("Võib nahale sattudes põhjustada ülitundlikkust").

Pädevale asutusele tuleb esitada toote täpne keemiline valem, nagu ka kõikide koostisainete ohutuskaardid, millest peab nähtuma ainete kuuluvus ohuklassidesse, ning samuti avaldus selle kohta, et käesolev kriteerium on täidetud.

8. Pindaktiivsete ainete üldkoguse piirang ühe nõudepesu kohta

Pindaktiivseid aineid ei tohi pesuvee ühe liitri kohta soovitatavas doosis olla rohkem kui 0,4 grammi mustade nõude puhul.

Pädevale asutusele tuleb esitada aktiivse aine üldkoguse andmed toote ühe milliliitri kohta, nagu ka mustade nõude korral pesuvee ühe liitri kohta soovitatav doos milliliitrites, mis on ka pakendil. Selle teabega näidatakse, et käesolev kriteerium on täidetud.

9. Pakendusnõuded

a) Müügipakendi mahukoefitsient on ≤ 1,9. See kriteerium ei kehti siis, kui müügipakend on 50 % või suuremas ulatuses valmistatud ringlussevõetud materjalist.

Mahukoefitsient on võrdne kõige väiksema risttahukaga (ristnurkse rööptahukaga), kuhu pakend ära mahuks, jagatuna pakendis oleva toote mahuga.

b) Kui müügipakend on ringlusse võetud materjalist, peab iga pakendil olev viide sellele olema kooskõlas ISO standardiga nr 14021 ("Ökomärgised ja keskkonnaalased avaldused — oma väited — II tüübi kohased ökomärgised").

c) Müügipakendit peab olema võimalik hõlpsalt lahutada ühest materjalist koosnevateks osadeks.

d) Plastpakendid tuleb märgistada vastavalt Euroopa Parlamendi ja nõukogu 20. detsembri 1994. aasta direktiivile 94/62/EÜ pakendite ja pakendijäätmete kohta [5] või standardi DIN 6120 1. ja 2. osale koostoimes standardi DIN 7728 1. osaga.

Pädevale asutusele tuleb esitada pakendi andmed ja/või näidis, nagu ka avaldus selle kohta, et käesolev kriteerium on täidetud.

KASUTUSKÕLBLIKKUS

10. Kasutuskõlblikkus

Toode peab olema kasutuskõlblik ja vastama tarbijate vajadustele.

Pädevale asutusele tuleb anda kogu sellekohane teave. See teave peab sisaldama vähemalt ühe katse tulemusi, mille käigus võrreldi toodet (soovitatavas koguses, mustade nõudega, realistlikus olukorras) veega ja veel vähemalt ühe teise tootega (mis on vabalt kättesaadav piirkonnas, kus ökomärgisega toodet turustada kavatsetakse, ja selle soovitatavas koguses). Võrdlustoodete valikut ja võrdlusprotseduuri tuleb põhjendada. Ökomärgise taotleja võib kasutada CTTN-IREN-i katsemeetodit "Nõudepesu".

TARBIJA TEAVITAMINE

11. Kasutusjuhend

Toote pakendil peab olema järgmine teave:

a) "Selleks, et pesta nõusid kõige efektiivsemalt, säästa vett ja energiat ning kaitsta keskkonda, ärge peske nõusid voolava vee all, vaid vett täis lastud kraanikausis, ning kasutage nõudepesuvahendit soovitatud koguses. Kõige efektiivsem on nõudepesu siis, kui ei teki palju vahtu." (või sellega samatähenduslik tekst).

b) Pakendil peab nähtaval taustal mõistlikus suuruses olema järgmine piktogramm koos selle juurde kuuluva teabega:

+++++ TIFF +++++

kus x, y, z ja w on suurused, mille peab määrama ökomärgise taotleja ja/või tootja.

Mõõtühikuks piktogrammil on milliliitrid. Sulgudesse lisatakse mõni teine, üldtuntud mõõtühik nagu teelusikatäied (nagu piktogrammilgi). Kui aga pakendiga on kaasas tõhus ja mugav ning usaldusväärne dosaator, võib kasutada muid mõõtühikuid (näiteks korgitäied, pritsed vms).

c) Ühest pudelist jätkuvate nõudepesukordade ligikaudne arv.

Selle arvutamiseks jagatakse toote maht tema 5 l nõudepesuvee kohta vajaliku kogusega, arvestusega et tegemist on mustade nõudega (nagu näidatud eespool esitatud piktogrammil).

d) Kohaldatakse komisjoni 13. septembri 1989. aasta soovitust 89/542/EMÜ detergentide ja puhastusvahendite märgistamise kohta. [6]

e) Kui toode sisaldab lõhnaaineid, peab see pakendil näidatud olema.

f) "Üksikasjalikum teave ELi ökomärgise veebilehel aadressil: http://europa.eu.int/ecolabel" (või muu sama tähendusega tekst).

Pädevale asutusele tuleb esitada toote pakendi näidis koos etiketiga, nagu ka avaldus selle kohta, et käesoleva kriteeriumi kõik osad on täidetud.

12. Teave ökomärgisel

Ökomärgise 2. kastis peab olema järgmine tekst:

- vähene mõju veeorganismidele,

- selge doseerimisjuhend.

[1] EÜT 196, 16.8.1967, lk 1.

[2] EÜT L 200, 30.7.1999, lk 1.

[3] EÜT L 262, 27.9.1976, lk 169.

[4] EÜT L 237, 10.9.1994, lk 13.

[5] EÜT L 365, 31.12.1994, lk 10.

[6] EÜT L 291, 10.10.1989, lk 55.

--------------------------------------------------